El director del Consell Català de l'Esport, Antoni Reig, ha assistit avui a la presentació oficial de la 47a edició del Trofeu de Vela Conde de Godó, que s'ha fet a les instal·lacions del Reial Club Nàutic de Barcelona (RCNB).
La històrica entitat serà la seu del 17 al 19 de juliol de la primera regata internacional d'alt nivell que s'organitza a l'Estat després del confinament, amb la presència de 50 equips procedents de 8 països.
La prova, que s'havia de celebrar el maig passat, es disputarà en dues categories (creuers ORC i monotips J70) i hi prendran part alguns els guanyadors de l'edició passada, com el Rats on Fire (ORC 0) o l'Immens (ORC 2).
L'esdeveniment començarà el 16 de juliol amb el registre de participants i els controls tècnics, mentre que les regates tindran lloc del divendres 17 al diumenge 19, amb un total de set proves per als ORC, i deu per als J70.
La presentació del Torofeu de Vela Conde de Godó ha estat presidida per Fèlix Escalas, president del RCNB, al costat de Toni Reig; David Escudé, regidor d'Esports de l'Ajuntament de Barcelona; Xavier Torres, president de la Federació Catalana de Vela; Marc de Antonio, comodor i director de la regata, i José Luis Barón Touriño, delegat de defensa de l'Armada.
Toni Reig ha explicat que aquesta "serà una edició excepcional i se celebrarà amb totes les mesures de seguretat necessàries.
Agraïm molt l'esforç del club per organitzar la prova.
El prestigi organitzatiu del RCNB ens dona garanties per al bon desenvolupament de la cita aquesta any, la qual cosa és una gran noticia i demostra que s'estan fent les coses bé".
Per la seva banda, Fèlix Escalas, ha explicat que, donada l'excepcionalitat del moment, celebrar la prova és un "acte de valentia gens fàcil" però ha dit que "ens hem compromès amb la regata i amb els participants i socis, de manera que la farem amb totes les garanties".
En una línia semblant, Marc de Antonio deia que "és un orgull poder mantenir el Trofeu en aquestes circumstàncies.
Hem apostat per mantenir activa la il·lusió per continuar navegant i fent regates.
Es una aposta valenta i el club prendrà totes les mesures per mantenir les garanties sanitàries".
El comodor ha explicat que han previst un protocol d'admissió amb control de temperatura i un accés escalat a les embarcacions per evitar aglomeracions, i que el village s'organitzarà de manera que no s'acumulin moltes persones.
Mentre Xavier Torres lloava la feina prèvia del RCNB per poder celebrar la regata i es felicitava de "tornar a tenir competició i activitat esportiva", David Escudé afirmava que el treball conjunt "d'empreses, entitats i clubs farà possible que l'esport tiri endavant i es reprengui l'activitat esportiva a la ciutat de Barcelona".
Finalment, José Luis Barón ha anunciat que en aquesta edició es lliurarà per segona vegada el bust de Juan Sebastián de Elcano per commemorar el V Centenari de la primera volta al món.
El 47è Trofeu de Vela Conde Godó està organitzat pel Reial Club Nàutic de Barcelona, amb la col·laboració de la Real Federación Española de Vela i la Federació Catalana de Vela, i té el suport de La Vanguardia, l'Ajuntament de Barcelona i la Generalitat de Catalunya, entre d'altres.